इस अवसर पर देहरादून से आये प्रख्यात ग़ज़लकार डॉ. अश्वघोष ने कहा कि शीतलवाणी पश्चिमी उत्तर प्रदेश में पिछले करीब एक दशक से हिन्दी की अलख जगा रही है,आज जब नेट और मोबाइल ने साहित्य पठन पाठन को काफी सीमित कर दिया है ऐसे समय में शीतलवाणी का अभियान सराहनीय है। प्रख्यात साहित्यकार कृष्ण शलभ ने कहा कि शीतलवाणी द्वारा देश के अनेक साहित्यकारों को केंद्र में रखकर कई ऐसे विशेषांक प्रकाशित हुए हैं जो साहित्यिक दृष्टि ही नहीं शोधार्थियों के लिए शोध की दृष्टि से भी महत्वपूर्ण रहे हैं। देश के चर्चित गीतकार राजेंद्र राजन ने कहा कि सहारनपुर से प्रकाशित शीतलवाणी आज देश की प्रतिष्ठित साहित्यिक पत्रिकाओं में अपना विशेष स्थान बना चुकी है, शीतलवाणी के अनेक अंक बहुत शानदार रहे हैं। इससे पूर्व उक्त सभी साहित्यकारों ने शीतलवाणी के जुलाई अंक का लोकार्पण किया।